Video: Jong seun se pleidooi aan boelies maak opslaeKeaton Jones (‘n Skermskoot uit die video) ŉ Video van ŉ jong seun van die Amerikaanse deelstaat Tennessee wat emosioneel oor boeliery praat, is reeds deur meer as 20 miljoen mense wêreldwyd gekyk. Dié video van die jong Keaton Jones het sedert die afgelope naweek soos ŉ veldbrand op sosiale media versprei. “Bloot uit nuuskierigheid: Hoekom boelie mense? Wat is die punt daarvan?” vra hy in die video wat sy ma op sy versoek geneem het. “Hoekom put jy genot daaruit om gemeen te wees met mense? Dis nie oukei nie.” Sosialemediagebruikers het veral die “onsteltenis” in Keaton se ma stem uitgewys wanneer sy hom vra “waaroor” die kinders hom boelie. Hy antwoord dan: “Hulle spot my oor my neus. Hulle sê ek is lelik. Hulle sê ek het geen vriende nie. Hulle gooi melk oor my uit, sit kouevleis in my klere en gooi my met brood.” Sy ma vra dan: “Hoe laat dit jou voel?” waarna Keaton antwoord: “Ek hou nie daarvan dat hulle dit aan my doen nie. En ek hou verseker ook nie daarvan dat hulle dit aan ander doen nie, dis nie oukei nie. Mense wat anders is, hoef nie gekritiseer te word nie. Dis nie hulle skuld nie,” antwoord hy. “Maar as hulle met jou spot, moenie jou daaraan steur nie. Ek dink jy moet net sterk staan. Dis moeilik, maar dit sal seker eendag beter word.” Verskeie bekendes het intussen dié boeliery teen Keaton en ander veroordeel. Bekendes het hulle tot sosiale media gewend om Keaton te ondersteun. Die Amerikaanse akteur en filmmaker Chris Evans het Keaton op Twitter aanbeveel om “sterk te staan”. “Moenie toelaat dat hulle jou [verander] nie. Ek belowe jou dit raak beter. Terwyl daardie boelies in jou skool besluit watter tipe mense hulle op aarde wil wees, hoe sal jy en jou ma daarvan hou om intussen na die Avengers-première in Los Angeles te kom?” het hy geskryf. Die aktrise Kaley Cuoco van The Big Bang Theory-faam het Keaton in ŉ video op Instagram na die stel van dié reeks genooi. “Keaton – ek sal graag jou vriend wil wees. Jy is enige tyd welkom op die stel van The Big Bang Theory. Ek kan nie glo dié tipe onsin gebeur steeds nie,” het sy laat hoor. Die Kanadese akteur en skrywer William Shatner het gesê dié tipe gedrag behoort nooit aanvaar te word nie. “Elkeen van julle trolle daarbuite wat aaklige goed aan mense doen: Laat dié video jou goed voel? Of gaan jy hom nou ŉ boelie noem omdat hy onthul wat julle aan hom doen? Sommige sal nooit leer nie, maar selfs as net een [boelie] ŉ kopskuif maak, het die video sy doel gedien.” Die sangeres Demi Lovato het gesê Keaton is maar een stem in ŉ onstuimige see van kinders wat daagliks geboelie word. “Weet net jy is nie alleen nie. Daar is so baie mense wat sterker aan die ander kant uitgekom het – en jy gaan een van hulle wees. God seën jou.” “Jy is ŉ ikoon. Jy inspireer soveel mense met jou boodskap en jou egtheid,” het die sanger Justin Bieber in ŉ video laat hoor. Ander bekendes soos Katy Perry, Patrick Adams, Idina Menzel en Jamie Alexander het Keaton ook op sosiale media ondersteun. Bron: Washington Post